താജിക്കിസ്ഥാനില് അഭയമില്ല അഷ്റഫ് ഗനി ഒമാനില് ഇറങ്ങി, അമേരിക്കയിലേക്കെന്ന് സൂചന രാജ്യം വിട്ട് അഭയം തേടിയെത്തിയ അഫ്ഗാന് പ്രസിഡന്റ് അഷ്റഫ് ഗനിക്ക് താജിക്കിസ്ഥാന് പ്രവേശനാനുമതി നല്കിയില്ല. ഒമാനില് ഇറങ്ങിയ ഗനിയും കൂട്ടയും അമേരിക്കയില് അഭയം പ്രാപിക്കുമെന്നാണ് റിപ്പോര്ട്ട്. അഫ്ഗാനിസ്ഥാന്റെ നിയന്ത്രണം താലിബാന് പിടിച്ചതിന് പിന്നാലെ പ്രസിഡന്റ് അഷ്റഫ് ഗനി താജിക്കിസ്ഥാനിലേക്ക് പോയതായി അഫ്ഗാന് ആഭ്യന്തര മന്ത്രാലയ ഉദ്യോഗസ്ഥര് റിപ്പോര്ട്ട് ചെയ്തിരുന്നു. ഇന്നാല് താജിക്കിസ്ഥാന് അനുമതി നിഷേധിച്ചത് ഗനിക്ക് തിരിച്ചടിയായി. അഫ്ഗാന് പ്രസിഡന്റ് അഷ്റഫ് ഗനിയും വൈസ് പ്രസിഡന്റ് അമിറുള്ള സാലെയും മറ്റ് ഉന്നത നേതാക്കളുമാണ് രാജ്യം വിട്ടത്. അതേസമയം താലിബാന് ഭരണത്തിന്റെ ഭീകരത അഫ്ഗാനിസ്ഥാനില് ആരംഭിച്ച് കഴിഞ്ഞു. താലിബാന് കാബൂള് പിടിച്ചെടുത്തതിന് പിന്നാലെ അഭയം തേടി മറ്റ് രാജ്യങ്ങളിലേക്ക് രക്ഷപെടാനുള്ള അവസാന ശ്രമത്തിലാണ് അഫ്ഗാനിസ്ഥാനിലെ ജനങ്ങള്. വിമാനത്തില് സീറ്റുറപ്പിക്കാനായി ആയിരക്കണക്കിന് അഫ്ഗാനികളും വിദേശികളുമാണ് തിങ്കളാഴ്ച രാവിലെ കാബൂളിലെ ഹമീദ് കര്സായി വിമാനത്താവളത്തിലേക്ക് ഇരച്ചെത്തിയത്. വിമാനത്താവളത്തില് ഉണ്ടായ വെടിവെയ്പ്പിനെ തുടര്ന്ന് അഞ്ച് പേര് കൊല്ലപ്പെട്ടതായി വാര്ത്താ ഏജന്സി റോയിട്ടേഴ്സ് റിപ്പോര്ട്ട് ചെയ്തു. ഹമീദ് കര്സായ് രാജ്യാന്തര വിമാനത്താവളത്തില് വെടിവെയ്പ്പ് തുടരുന്നെന്ന് ടോളോ ന്യൂസ് റിപ്പോര്ട്ട് ചെയ്തു. രാജ്യം വിടാന് എത്തിയവരുടെ തിക്കുംതിരക്കിനെയും തുടര്ന്നാണ് കാബൂള് വിമാനത്താവളത്തില് വെടിവെയ്പ് ഉണ്ടായതെന്നാണ് റിപ്പോര്ട്ട്. കാബൂള് നഗരം താലിബാന് പിടിച്ചെടുത്തതോടെ രാജ്യത്തു നിന്നും രക്ഷപ്പെടുത്തതിനായി ആളുകള് കൂട്ടമായെത്തിയതാണ് സംഘര്ഷത്തിനിടയാക്കിയത്. തിക്കുംതിരക്കും നിയന്ത്രിക്കാന് സുരക്ഷാ ഉദ്യോഗസ്ഥര് വെടിവെയ്ക്കുകയായിരുന്നുവെന്നും റിപ്പോര്ട്ടുണ്ട്. തുടര്ന്ന് വിമാനത്താവളം അടച്ചിട്ട് മുഴുവന് സര്വീസുകളും നിര്ത്തിവെച്ചു. എന്നാല് വ്യോമയാന ഗതാഗത നിയന്ത്രണം അമേരിക്ക ഏറ്റെടുത്തിട്ടുണ്ട്. കാനഡയും അമേരിക്കയും ഹെലികോപ്ടര് മാര്ഗമാണ് എംബസി ഉദ്യോഗസ്ഥരെ ഒഴിപ്പിച്ചത്.